Tucano

Le tucanos (Ramphastidae) es un familia de aves del ordine Piciformes que se trova in America Central e del Sud. Le familia conta 47 species. Ben que le becco del tucano recorda illo del Bucerotidae, le duo familias non es strictemente ligate; se tracta de un evolution convergente.

 Apparentia 

Le tucano attinge inter 35 e 60 centimetros de altitude. Le alas es relativemente curte e le cauda es assatis longe. Su plumas dorsal es de un nigre brillante e illo ha sovente un plumage de color vive sur le pectore. Le gambas es construite como illos del pico, con duo digitos que puncta in avante e duo que puncta a retro. Le masculo e le femina se resimila.

Le characteristica le plus surprendente del tucano es su grande becco multicolor ma legier como un pluma, que mesura generalmente circa un tertio de su longitude corporal, a vices mesmo le medietate. Iste becco se constitue de corno sustenite per un rete de ossos. Secundo le scientistas de Science, le enorme becco age como un systema de refrigeration, un poco como le aures de un elephante. Illes ha constatate que le temperatura del becco cambia rapidemente a mesura que le ambiente se caleface o se refrigera, de sorta que le tucano pote perder rapidemente un excesso de calor corporal. In ultra, le tucano pote infliger un colpo grave con su becco, ma le aves con un becco multo plus parve es equalmente capabile de facer lo. Le aves ha sovente un becco adaptate al nutrimento que mangia. Nonobstante, le becco del tucano, que se nutri principalmente de parve fructos, es troppo grande pro haber multe avantages pro le mangiar.

 Habitat 

Le tucano se trova in le regiones tropical de America Central e de America del Sud, inter le sud de Mexico e le nord de Argentina. Illo non se trova sur le insulas del Caribes, salvo a Trinidad. Le tucanos vive exclusivemente in le arbores de diverse typos de foreste tropical e subtropical. Malgrado su colores lustrose, un tucano es a pena recognoscibile si illo non vola o lassa audir su crito monotone distinctive. Tucanos vive in gruppos de circa dece-duo. Cata gruppo ha differente locos a dormir, e illos se displacia si disturbate.

 Nutrimento 

Le tucanos se nutri principalmente de fructos e a vices de insectos e de araneas. A vices illos roba etiam nidos de aves.

 Reproduction 

Le tucanos es monogame e face nidos in cavos de arbores. Illos es incapabile de facer mesme un cavitate, ma utilisa in su loco le cavitates existente que illos aggrandi removente le ligno putrite. Le nido es coperite de folios fresc, le quales es reimplaciate quando marcite. Le femina depone duo a quatro ovos blanc, le quales es incubate durante duo a tres septimanas. Post sex a novem septimanas, le juvenes quita le nido. Ambe parentes se occupa del elevamento del progenitura.

 Taxonomia 
Ordine Piciformes
Familia Ramphastidae
Genere Andigena
Genere Aulacorhynchus
Genere Pteroglossus
Genere Ramphastos
Genere Selenidera

Categoria:Aves